Vicent Partal

**Vicent Partal Montesinos** (Bétera, Valentzia, 1960ko azaroaren 28a) kazetari valentziarra da, eta VilaWeb egunkari digitaleko zuzendaria. Lan egin du, halaber, hedabide hauetan: *El Temps, El Punt, Diario de Barcelona, Catalunya Ràdio, La Vanguardia* eta *Televisión Española* (TVE), besteak beste. European Journalism Centre erakundeko lehendakaria da.

## Biografia 
Vicent Partalek Irakasle ikasketak egin zituen Valentziako Unibertsitatean eta Gavina Eskolan egin zuen lan. Hala ere, laster lanbidez aldatu eta kazetari moduan hasi zen lanean.

1983an *El Temps* astekaria sortu, eta *Diario de Barcelonan* eta *Televisión Españolan* ibili zen, non espezializatu baitzen nazioarteko politikagintzan. Kazetari eta korrespontsal gisa mundu osoko gertaerak landu zituen, besteak beste, Berlingo harresiaren erortzea, SESBeko estatu-kolpea eta herrialde baltikoen independentziak, Balkanetako gerra, Pekingo ikasleen matxinada, Hego Afrikako *apartheidaren* amaiera, Palestinako autonomiaren hasiera eta Estatu Batuetan izandako zenbait hauteskunde.

1994. urtean El Temps Online sortu zuen, Kataluniako herrialdetako eta Espainiako lehen informazio-sistema Interneten. 1995. urtean, Assumpció Maresma kazetariarekin batera, artean *El Temps* astekariko zuzendaria, *Infopista* sortu zuen, lehen web-direktorioa katalanez, geroago VilaWeb bihurtuko zena, egunkari elektroniko bat katalanez. Urte berean, Jordi Vendrell-ekin batera, *L’Internauta* irratsaioa sortu zuen, Catalunya Ràdion. Tertulia bat zen gai teknologikoen inguruan, geroago, eta 2017ko uda arte, podcast moduan banatuko zena VilaWeb egunkarian, Herri Katalanetako ehun eta berrogeita hamar irrati lokaletan eta *El Punt Avui TV* telebistan.

Gaur egun VilaWeb egunkari digitaleko zuzendaria da, eta bertan editoriala idazten du egunero. Horrez gain, astean behin idazten du *Avui, El 9 Esportiu* eta *Berria* egunkarietan. Igandero zutabe bat idazten du berria egunkarian Maria Obelleiro eta Martxelo Otamendirekin *Zuzendarien Galeusca* atalean. Hiru zutabe horiek Vilaweb-en eta Nos Diario-n ere argitaratzen dira, katalanez (*Galeusca de directors*) eta galizieraz, hurrenez hurren.

Gainera, parte hartzen du zenbait tertuliatan, hala nola, *L’Illa de Robinson,* ElPuntAvui TV telebistan (non egiten baitu *La Pissarreta* saioa, *Arbelatxoa*), eta Els Matins de Catalunya Ràdio irratsaioan.

Zenbait monografia argitaratu ditu NATOren inguruan eta Sobiet Batasuna izandakoaren inguruko nazionalismoen gainean. Halaber, honako liburu hauek idatz zituen: ''Catalunya en l'estratègia militar d'Occident / Katalunia Mendebaleko estrategia militarrean* (1987), *Els nacionalistes a l'URSS / Nazionalistak SESBen* (1988), *La revolta nacionalista a l'URSS / Matxinada nazionalista SESBen* (1991), *Atles de l'Europa futura / Etorkizuneko Europaren atlasa* (1991), *Catalunya 3.0 / Katalunia 3.0* (2001), *11-M: El periodisme en crisi / M-11: Kazetaritza krisian* (2004, Martxelo Otamendirekin batera) eta *Periodisme quàntic / Kazetaritza kuantikoa.* 2009ko ekainean *Libreta de Pequin / Pekingo ohar-liburuxka* argitaratu zuen, lehen liburu elektronikoa katalanez, paperezko edizio gabea. Orobat, bi liburu kaleratu ditu, ezinbestekoak ulertzeko Kataluniaren bilakaera soberanista: *A un pam de la independència / Independentziatik pauso batera* (2013) eta *Desclassificat 9-N / Desklasifikatua: A-9* (2015).

Telebistari dagokionez, *Hem fet el sud* telesailaren sortzailea da, DCO eta TVC telebistetarako. Gainera, Una llengua que camina saila sortu zuen, VilaWeb eta TVC hedabideen koprodukzio bat Valentziako eskolaren inguruan. Gidoilaria izan zen *Camaleó* TVEren saio eztabaidatuarena, zeinak kritikatzen zituen albistegiak, SESBen estatu-kolpe bat taularatuta.

European Journalism Centre erakundeko lehendakaria da. Erakunde profesional bat da, Maastricht hirian kokatua eta Europan kalitatezko kazetaritza bultzatzeko, eta hedabideen digitalizazioarekin batera datozen aldaketa teknologiko eta kultural handiak asimilatzeko, lan egiten duena.
* *Desclassificat: 9-N / Desklasifikatua: A-9* (2015)
* *Nou homenatge a Catalunya / Omenaldi berria Kataluniari* (2018)

### Elkarlanak 
* *Pròleg de 1001 curiositats de la independència de Catalunya / Hitzaurrea Kataluniako independentziaren inguruko 1.001 bitxikeriez* (2013)

## Sariak eta aitortzak 
* 1999an Ciutat de Barcelona de periodisme saria jaso zuen
* 2000an Premi Nacional d’Internet saria, Kataluniako Generalitateak emana.
* 2002an *Premi d'Honor Lluís Carulla* saria jaso zuen VilaWebek (lehenago honela esaten zitzaion: *Premi d'Honor Jaume I'' )
* 2004an, berriz, premi Nadal Batle i Nicolau informazioaren teknologien inguruko saria.
* Urte berean, VilaWeb atariak Premi Nacional de Periodisme saria jaso zuen, “atariari eta bere sortzaileei, Vicent Partal eta Assumpció Maresma, haien lanak kazetaritza digitalean izan duen izaera fundazionalagatik, uztartzen baititu zehaztasuna, berehalakotasuna, analisia eta askotarikotasuna”.
* 2008an Miquelet d’Honor saria jaso zuen, eta
* 2015ean Urteko valentziarra saria, Huguet Fundazioak ematen duena.

## Erreferentziak 
## Ikus, gainera 
* VilaWeb

## Kanpo estekak 
* Blog pertsonala
* Vicent Partal Sareko aitzindariak galerian
* Alacant-eko Unibertsitatea